คาดวันหยุดยาวเทศกาลสงกรานต์ มีประชาชนกลับภูมิลำเนา 3.34 ล้านคนครั้ง เงินสะพัด 11,000 ล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ในช่วงเทศกาลสงกรานต์ระหว่างวันที่ 13-17 เมษายน 2565 คาดการณ์ว่าจะมีประชาชนเดินทางท่องเที่ยวภายในประเทศประมาณ 3.34 ล้านคน/ครั้ง และใช้จ่ายสร้างรายได้ หมุนเวียนในพื้นที่ประมาณ 11,000 ล้านบาท ทั้งนี้เนื่องจากรัฐบาลขอความร่วมมืองดการสาดน้ำ ประแป้ง และปาร์ตี้โฟม เพื่อลดโอกาสเสี่ยงโควิด-19 แต่ไม่ได้ห้ามเดินทางกลับภูมิลำเนาร่วมงานประเพณีสงกรานต์ รวมถึงกลับไปเยี่ยมญาติและท่องเที่ยว จึงคาดว่าบรรยากาศโดยภาพรวมน่าคึกคักในหลายพื้นที่ขณะที่สภาอุตสาหกรรมท่องเที่ยวแห่งประเทศไทย (สทท.) ได้สำรวจการเดินทางในช่วงวันหยุด หรือเทศกาลปี 2565 พบว่าคนไทยวางแผนเดินทางท่องเที่ยวในช่วงสงกรานต์มากที่สุด  โดยวางแผนเที่ยวในจังหวัดพื้นที่ใกล้เคียงร้อยละ34 และเที่ยวข้ามภูมิภาคร้อยละ 32 ทั้งนี้ส่วนใหญ่จะมองหาแหล่งท่องเที่ยวระยะใกล้ ที่เน้นการเดินทางสะดวก อย่างไรก็ตาม พื้นที่ท่องเที่ยวระยะไกล เช่น ภูเก็ต ยังคงได้รับความสนใจ เนื่องจากมีแหล่งท่องเที่ยวทางทะเลสวยงาม อีกทั้งสายการบินภายในประเทศและผู้ประกอบการโรงแรมที่พักจัดโปรโมชั่นราคาสำหรับคนไทย จึงเป็นแหล่งท่องเที่ยวยอดนิยมของคนไทยที่อยากไปเที่ยว ก่อนที่สถานการณ์การแพร่ระบาดของโควิด-19 จะมีการปรับเป็นสถานการณ์ปกติและมีนักท่องเที่ยวต่างชาติเดินทางกลับเข้ามาในพื้นที่มากขึ้น